Goed, wat gebeur van hier af. Die eerste ding wat verder in die verhaal van Elia gebeur is dat hy aan die slaap raak. 'n Engel kom, maak hom wakker en sê hy moet eet. Daarna gaan slaap hy weer en die engel maak hom weer wakker en sê hy moet eet. Daarna het hy die woestyn in gereis, tot by Horeb, by 'n grot ingegaan en daar die nag deurgebring.

Wat doen die Here ? Voordat ons die lyne begin trek, kom ons kyk net na die drie dinge wat die Here doen. Die eerste ding wat die Here met Elia onder die doringbos doen is...niks . Die Here gee hom nie 'n preek nie, Hy gee nie vir Elia raad nie, Hy stuur net 'n engel om vir Elia kos te gee. Dis pragtig! Roosterkoek en water. Nadat die engel die 2e keer Elia wakker gemaak het, kry ons dit weer. Nie terapie nie, nie 'n oproep tot bekering nie, net kos.

Die tweede ding wat die Here doen is dat Hy Elia by die berg ontmoet. Horeb is in die Sinaï woestyn. Daar ervaar Elia die teenwoordigheid van die Here op 'n besondere manier. Eers is daar 'n sterk wind, erger as in Gordonsbaai, dit ruk rotse los. Dan 'n aardbewing, dan 'n vuur. Ons lees gewoonlik van wind, aardbewings en vuur as daar oordeel is. Dis dinge wat verwoes en vernietig. Tog ervaar Elia die Here nie daarin nie. Interessant genoeg, dit was sekerlik nie toevallig dat daardie dinge daar is toe Elia daar gekom het nie, dus was dit wel deur die Here gestuur. Die Here is immers Almagtig! Hy kan verwoes en vernietig, maar dis nie hoe Elia die Here ontmoet nie.

Dan 'n fluistering in die windstilte . Die Ou Vertaling sê die gesuis van 'n sagte koelte. Die King James (baie ou Engelse vertaling) vertaal dit as a stillsmallvoice. Die Hebreeus sê letterlik 'n klein fluistering. Dan bedek Elia sy gesig, want hy besef dat nou praat Hy met die Here.

Die derde ding wat die Here doen is om vir Elia te sê om terug te gaan werk toe. Gaan salf vir Gasael tot koning van Aram (Sirië). Jy moet ook vir Jehu seun van Nimsi salf tot koning van Israel, en vir Elisa seun van Safat uit Abel-Megola moet jy salf tot profeet omjou op te volg.

Die drie dinge is dat die Here vir Elia rus gee, dan sy teenwoordigheid, en dan stuur Hy hom terug werk toe. So Elia (en ons) leer iets van die wêreld, iets oor homself en iets van die Here.

## Die wêreld

Wat leer Elia van die wêreld? Elia is eers te optimisties, en dan weer te pessimisties. Elia het gereken dat as die volk die wonderwerk op die berg sien, dan gaan alles reg kom. Maar dan verander eintlik niks nie. Agab en Isebel regeer voort, en nou wil hulle hom net nog meer doodmaak. Elia is dus eintlik geskok oor hoe diep die boosheid in die wêreld sit, oor hoe sleg mense kan wees, hoe dom en sondig mens is.

Ek kan dit heeltemal verstaan! Net soos Elia voel ek ook dat hoe kon die volk so 'n wonderwerk sien, en nie daardeur aangeraak word nie? Elia, net soos ek en jy, onderskat die sondigheid in die wêreld! Ons gaan keer of keer deur mense teleurgestel word, as ons nie 'n ordentlike teologie van sonde het nie!

Ons dink so dikwels dat die wêreld soos 'n masjien werk, maar daar is paar stokke in die wiele. As ons net die stokke kan uitkry, dan sal alles weer reg loop. Omdie stokke uit te haal, dink ons programme uit, en elke ou het 'n beter program as 'n ander ou. Dan word mens keer op keer teleurgesteld. Mense smag na 'n einde aan misdaad, armoede, siekte en wreedheid. Elke nou en dan kom iemand verby wat belowe hy/sy gaan dit beter maak, en paar jaar verder is daar nogsteeds armoede, mense sterf nogsteeds, en dan blameer daardie